આ સાળંગપુર એટલે બીએપીએસનું બીજું મંદિર. બોચાસણ પછી શાસ્ત્રીજી મહારાજે સાળંગપુરમાં બીજું મંદિર બનાવ્યું હતું. એ મંદિરના કોઠારી તરીકે ૨૪ વર્ષની ઉંમરે પ્રમુખસ્વામીને જવાબદારી સોંપવામાં આવી હતી. પ્રમુખસ્વામી યુવાવયમાં અવારનવાર સાળંગપુર જતા. શાસ્ત્રીજી મહારાજને પણ સાળંગપુર અનહદ વહાલું હતું. ત્યાં સુધી કે શાસ્ત્રીજી મહારાજે તેમના અંતિમ શ્વાસ પણ અહીં જ લીધા હતા. જ્યારે પ્રમુખસ્વામીને એવું લાગ્યું કે કાયારૂપી શરીર હવે સાથ નહીં આપે ત્યારે તેમણે સાળંગપુર ખાતે રહેવાનો નિર્ણય કર્યો હતો. જિંદગીના છેલ્લા એટલે કે ૧૩૦૦થી વધુ દિવસો તેમણે સાળંગપુરને આપ્યા અને અંતે આ જ ધરતી પરથી પરમધામ સિધાવ્યા.